b'\n_START_ARTICLE_\nMarabu\n_START_SECTION_\nEtimologija\n_START_PARAGRAPH_\nSmatra se da rije\xc4\x8d marabu potje\xc4\x8de od arapske rije\xc4\x8di mur\xc4\x81bit koja zna\xc4\x8di pustinjak.\n_START_SECTION_\nOpis\n_START_PARAGRAPH_\nMarabu je najve\xc4\x87i pripadnik porodice roda. Odrastao mu\xc5\xbejak mo\xc5\xbee biti visok \xc4\x8dak 150 centimetara i te\xc5\xbeiti osam kilograma. \xc5\xbdenke su obi\xc4\x8dno manje od mu\xc5\xbejaka. Marabu ima veliki klinasti kljun du\xc5\xbeine oko 30 cm. Iako je krupan odli\xc4\x8dno se snalazi u zraku zahvaljuju\xc4\x87i krilima raspona dva i pol metra. Mo\xc5\xbee letjeti na visini od \xc4\x8dak 4.000 metara. Le\xc4\x91a su mu crne boje a na prsima mu \xc4\x8desto vise \xc4\x8duperci bijelog perja. Noge su mu duga\xc4\x8dke i gole. Glava i vrat su tako\xc4\x91er ogoljeni i ru\xc5\xbei\xc4\x8daste su boje. Odraslima pticama sa vrata visi ru\xc5\xbei\xc4\x8dasta kesa koja se mo\xc5\xbee napuhati. Njena to\xc4\x8dna biolo\xc5\xa1ka funkcija jo\xc5\xa1 nije poznata. Spolove je te\xc5\xa1ko razlikovati. Mlade ptice prekrivene su sme\xc4\x91im perjem i imaju manje kljunove.\n_START_SECTION_\nPrehrana\n_START_PARAGRAPH_\nMarabui su uglavnom strvinari. Njihov vrat i glava je gola kako bi lak\xc5\xa1e prodirali u tijelo mrtve \xc5\xbeivotinje. \xc4\x8cesto su prekriveni krvlju zbog \xc4\x8dega ih ljudi smatraju odbojnima. Me\xc4\x91utim marabui ba\xc5\xa1 kao i le\xc5\xa1inari vr\xc5\xa1e ulogu \xc4\x8dista\xc4\x8da u ekosustavu tako \xc5\xa1to znatno ubrzavaju proces razgradnje mrtvih \xc5\xbeivotinja. Kada su gladni ponekad ubijaju druge ptice kako bi do\xc5\xa1li do hrane. \xc4\x8cesto posje\xc4\x87uju i ljudska naselja te odlagali\xc5\xa1ta otpada gdje tragaju komadi\xc4\x87e mesa. Kada nai\xc4\x91u pak na strvinu svojim dugim kljunovima se koriste kao no\xc5\xbeevima kako bi isjekli meso i op\xc4\x87enito svaki jestiv dio le\xc5\xa1a. Ipak kosti ostavljaju. Neprobavljive stvari koje progutaju marabui povrate.Marabue tako\xc4\x91er privla\xc4\x8de \xc5\xa1umski po\xc5\xbeari jer tada lako mogu uloviti malene \xc5\xbeivotinje koje bje\xc5\xbee pred vatrom. Ponekad jedu i termite.'